Stanovisko vlády SR

Vláda SR dňa 29. januára 2009 prvým rokovaním zriadila Radu pre hospodársku krízu (Rada), ktorej cieľom je navrhovať opatrenia na zmiernenie vplyvov globálnej finančnej a ekonomickej krízy na Slovensku. Okrem predstaviteľov vlády SR v nej majú zastúpenie aj predstavitelia Národnej banky Slovenska, odborov, zamestnávateľov, miest a obcí, bankovej asociácie a spoločný nominant opozície. Rada zasadá pravidelne, pričom prerokúva návrhy všetkých jej predstaviteľov. Z tohto dôvodu považujeme zasadnutia Rady za najvhodnejšie fórum pre predloženie akéhokoľvek návrhu v súvislosti s hospodárskou krízou.

Jedným z hlavných poslaní Rady je zvažovať vplyvy predkladaných opatrení na verejné financie. Limitujúcim faktorom je v prvom rade suma, ktorú Vláda SR vyčlenila z výdavkov verejnej správy vo výške 332 mil. eur (10 mld. Sk) na protikrízové opatrenia. Zároveň je potrebné zohľadniť nepriaznivý vplyv výrazne zhoršujúceho sa makroekonomického prostredia na verejné financie a záväzok dodržiavať pravidlá Paktu stability a rastu s cieľom dosiahnuť dlhodobú udržateľnosť verejných financií.  

Keďže navrhované opatrenia neboli predmetom rokovania Rady a samotný návrh opatrení uvádza vysoký dopad na verejné financie, vláda SR nesúhlasí s ich schválením. 

Vplyv navrhovaných opatrení na saldo verejnej správy v roku 2009 (ESA 95, mil. eur)	
 	2009	
zákon o dani z príjmov (zníženie sadzby z 19% na 16%)	-564	
zákony o sociálnom a zdravotnom poistení: 	-608	
- odpočítateľná položka odvodov	-413	
- zrušenie povinnosti SZČO prispievať na nemocenské poistenie a rezervný fond solidarity	-76	
- zníženie minimálneho vymeriavacieho základu pre SZČO	-119	
zákon o verejnom obstarávaní	?	
zákon o zrušení Fondu národného majetku	?	
program zatepľovania bytov a domov	?	
zrušenie poplatkov za vyňatie bonitnejšej pôdy z poľnohospodárskeho pôdneho fondu	?	
zvýšenie zdrojov na výstavbu diaľnic a rýchlostných komunikácií	?	
zmena výšky platených preddavkov dane z príjmu	?	
odpustenie daní a odvodov začínajúcim živnostníkom	-27	
Spolu	-1 199	
- v % HDP	1,7	
Pozn.: Čísla v tabuľke sú odhady MF SR, pretože údaje vo finančnej doložke nie sú konzistentné s údajmi v dôvodovej správe